बिजेपि आरो बेजों लोगो जानाय राजखान्थि हानजा दोलोफोरा 2014 माइथायआव जानाय लक’ सभानि बिसायख’थियाव मेज’रिटि भ’ट मोननानै दिल्लीनि  संसदखौ दखल खालामनो गोहो जायो। मख’जाथावदि बेनि आगोल बिजेपि हानजाया आसामाव गोग्गोम गोहो खोख्लैनो हायाखैमोन। नाथाय सर्बानन्द सन’वाला बिजेपि हानजायाव हाबहैनाय लोगो लोगो आरोबाव इन्द्रमनि बरा, रमेन देका, आर.पि शर्मामोननि नाजानायाव बिजेपि हानजाया आसामाव गसंनो जायगा मोननो हमो आरो बेराफारसेथिं 2005 माइथायनिफ्राय हाग्रामा महिलारिनि दैदेननायाव बिटिसि जारखुंथाइखौ खुंनो राजखान्थियारि गोहोबोलो मोनबोनाय बिपिएफ हानजाजों लोनथ्रियै जि बोसोरसिम दिसपुरनि राजखान्थि गोहो बोलो मोननानै आसामखौ सालायबोनाय तरुन गगै दैदेननाय कंग्रेस सोरखारआ हाग्रामा महिलारिनि बिपिएफ हानजाखौ थगायनो हमनायाव हाग्रामाया कंग्रेस दोलोनि लोगो जानायखौ ज्राब गारनाय उनावनो कंग्रेस दोलोनि गोहोम गोनां मन्थ्रि ड: हिमन्त बिस्व शर्मायाबो गिबि मन्थ्रि तरुन गगैजों गोसो बेरेखा जानानै कंग्रेस दोलोखौ गारनानै बिजेपि दोलोआव हाबहैयो। कंग्रेस सोरखारजों जि बोसोरफ्राम लोब्बा थानाय समाव हाग्रामा महिलारि आरो ड: हिमन्त बिस्व शर्माजों एंगारलायनो हाथावि राजखान्थियारि सोमोन्दो थानाय लोगोथारमोन। थार बाथ्राखौ बुंनो थाङोब्ला हिमन्त बिस्व शर्मायानो हाग्रामा महिलारीनि बिपिएफ हानजाखौ कंग्रेस दोलोजों लोगो लाफा होना दिसपुरआव कंग्रेस-बिपिएफ दोलोनि सोरखार थाल्ला जि बोसोरसिम दिसपुरनि राजदरबार सालायनो गोहोबोलो मोनदोंमोन।